b'\n_START_ARTICLE_\nZveza zdru\xc5\xbeenj borcev za vrednote NOB Slovenije\n_START_SECTION_\nObmo\xc4\x8dne organizacije\n_START_PARAGRAPH_\nOsnovna enota ZZB je obmo\xc4\x8dno "zdru\xc5\xbeenje borcev za vrednote NOB". Obmo\xc4\x8dna zdru\xc5\xbeenja so organizirana v vseh slovenskih upravnih enotah, vsega skupaj jih je torej 80. Sede\xc5\xbee imajo v krajih, kjer so sede\xc5\xbei upravnih enot, in so registrirana kot samostojna dru\xc5\xa1tva. Njihove naloge so skrb za so\xc4\x8dlane, organiziranje prireditev, skrb za spomenike in dedi\xc5\xa1\xc4\x8dino NOB ter seznanjanje javnosti z zgodovino in vrednotami NOB._NEWLINE_Obmo\xc4\x8dna zdru\xc5\xbeenja se delijo na krajevne organizacije ZZB, ki jih je v Sloveniji okrog 850. Na\xc4\x8deloma velja, da je vsak \xc4\x8dlan ZZB vanjo v\xc4\x8dlanjen v kraju, kjer ima stalno prebivali\xc5\xa1\xc4\x8de. Krajevne organizacije nadaljujejo delo obmo\xc4\x8dnih zdru\xc5\xbeenj, njihova naloga pa je tudi pobiranje \xc4\x8dlanarine._NEWLINE_Na \xc4\x8delu obmo\xc4\x8dnih zdru\xc5\xbeenj so predsedstva, ki jih sestavljajo predstavniki krajevnih organizacij._NEWLINE_Zaradi nastanka \xc5\xa1tevilnih novih ob\xc4\x8din v zadnjih letih so se nekatera krajevna zdru\xc5\xbeenja preimenovala v ob\xc4\x8dinske organizacije ZZB. Nekaj se jih je registriralo kot samostojna dru\xc5\xa1tva, skoraj vsa pa so ohranila obliko in delo krajevnih skupnosti ter vsa ostala del obmo\xc4\x8dnih zdru\xc5\xbeenj._NEWLINE_Posebnost glede organizacije ZZB je Ljubljana, kjer zaradi velikega \xc5\xa1tevila \xc4\x8dlanov obmo\xc4\x8dna zdru\xc5\xbeenja ZZB delujejo za posamezne nekdanje ljubljanske ob\xc4\x8dine (Ljubljana Center, Ljubljana Be\xc5\xbeigrad, Ljubljana Moste-Polje, Ljubljana \xc5\xa0i\xc5\xa1ka in Ljubljana Vi\xc4\x8d) ter so povezane v Mestno organizacijo ZZB Ljubljana, ki poleg omenjenih vklju\xc4\x8duje \xc5\xa1e 4 zdru\xc5\xbeenja ZZB iz primestnih ob\xc4\x8din._NEWLINE_Med letoma 1949 in 1951 so obstajali tudi oblastni odbori ter med letoma 1948 in 1965 okrajni odbori, ki so povezovali krajevne in ob\xc4\x8dinske organizacije.\n_START_SECTION_\nVodstvo\n_START_PARAGRAPH_\nNajvi\xc5\xa1ji organ ZZB je Glavni odbor, ki jo sestavljajo predstavniki vseh obmo\xc4\x8dnih in drugih zdru\xc5\xbeenj ZZB. Glavni odbor izvoli Predsedstvo ZZB, ki ima \xc5\xa1tiriletni mandat. Na posebnih volitvah je izvoljen tudi predsednik zveze. Poleg tega obstaja \xc5\xa1e Svet ZZB, ki deluje kot posvetovalno telo za pomembna vpra\xc5\xa1anja, ter Nadzorni odbor. Predsedstvo ima tudi delovna telesa za posamezna podro\xc4\x8dja.\n_START_SECTION_\nFinanciranje\n_START_PARAGRAPH_\nZZB se financira na tri glavne na\xc4\x8dine: z denarjem iz dr\xc5\xbeavne blagajne, z dotacijami donatorjev in s \xc4\x8dlanarino._NEWLINE_Od dr\xc5\xbeave dobijo denar prek dotacij in kot del dohodnine, ki ga lahko davkopla\xc4\x8devalci namenijo organizacijam (dav\xc4\x8dna \xc5\xa1tevilka ZZB je 84151714). Ta denar gre neposredno na sede\xc5\xbe organizacije, od tam pa ga polovico namenijo obmo\xc4\x8dnim zdru\xc5\xbeenjem._NEWLINE_Dotacije poleg dr\xc5\xbeave dobijo predvsem od ob\xc4\x8din, pa tudi od zasebnih donatorjev. Te gredo obmo\xc4\x8dnim zdru\xc5\xbeenjem, ki ga porabijo za svoje delo oziroma porazdelijo naprej._NEWLINE_\xc4\x8clanarina je simboli\xc4\x8dna in zna\xc5\xa1a ve\xc4\x8dinoma 10 evrov. Pobirajo jo krajevne organizacije, ki jo porabijo za svoje delovanje, knjigovodstvo o \xc4\x8dlanarini pa vodijo obmo\xc4\x8dna zdru\xc5\xbeenja.\n_START_SECTION_\nZveza zdru\xc5\xbeenj borcev NOV Slovenije\n_START_PARAGRAPH_\nPrvotna organizacija ZZB je bila ustanovljena 4. julija 1948 kot Zveza zdru\xc5\xbeenj borcev NOV Slovenije (kratica ZZB NOVS). Vklju\xc4\x8dena je bila v Zvezo zdru\xc5\xbeenj borcev NOV Jugoslavije. _NEWLINE_Opredeljena je bila kot dru\xc5\xbebenopoliti\xc4\x8dna organizacija in njen namen je bil, da bi udele\xc5\xbeence NOB povezala in mobilizirala za sodelovanje pri obnovi in razvoju domovine ter pri obrambi njene ureditve in neodvisnosti, svojim \xc4\x8dlanom pa pomagala re\xc5\xa1evati ekonomska, socialno-humanitarna, zdravstvena idr. vpra\xc5\xa1anja. Njeni \xc4\x8dlani so lahko postali nekdanji borci NOB, aktivisti OF, aktivni podporniki osvobodilnega gibanja, udele\xc5\xbeenci odpora proti okupatorju zunaj Slovenije in \xc5\xbertve okupatorskega nasilja._NEWLINE_Leta 1962 so se na skup\xc5\xa1\xc4\x8dini zveze le tej priklju\xc4\x8dili \xc5\xa1e Zveza voja\xc5\xa1kih vojnih invalidov in Zdru\xc5\xbeenje rezervnih oficirjev in podoficirjev. Leta 1969 se je slednje od zveze ponovno odcepilo._NEWLINE_Naloge zveze so bile skrb za vojne sirote (predvsem v prvih letih delovanja), pomo\xc4\x8d \xc4\x8dlanom, prizadevala si je za zakonodajo, naklonjeno \xc4\x8dlanom, skrbela za \xc5\xa1tevilna obele\xc5\xbeja, grobove in muzeje NOB ter izdajala 3 knji\xc5\xbene zbirke, v katerih je vsega skupaj iz\xc5\xa1lo ve\xc4\x8d kot 120 knjig. Leta 1990 je zveza izgubila status dru\xc5\xbebenopoliti\xc4\x8dne organizacije. Leta 1991 je podprla osamosvojitev Slovenije ter izstopila iz ZZB NOV Jugoslavije.\n_START_SECTION_\nZveza zdru\xc5\xbeenj borcev in udele\xc5\xbeencev NOB Slovenije\n_START_PARAGRAPH_\nPo osamosvojitvi in politi\xc4\x8dnih spremembah leta 1990 in 1991 se je ZZB NOV junija 1992 reorganizirala in se preimenovala v Zvezo zdru\xc5\xbeenj borcev in udele\xc5\xbeencev NOB Slovenije (kratica ZZB NOBS). Od leta 1993 je polnopravna \xc4\x8dlanica Svetovne federacije veteranov (World veteran federation, WVF), kjer sodeluje s podobnimi organizacijami iz dr\xc5\xbeav \xc4\x8dlanic antifa\xc5\xa1isti\xc4\x8dne zveze._NEWLINE_Od leta 1997 se smejo v zvezo tudi uradno v\xc4\x8dlanjevati posamezniki, ki niso bili udele\xc5\xbeenci NOB, s \xc4\x8dimer je ta postala splo\xc5\xa1na domoljubna organizacija. Njena glavna naloga je postala \xc4\x8dlanom (trenutno okoli 50000) re\xc5\xa1evati socialna in zdravstvena vpra\xc5\xa1anja._NEWLINE_Zaradi nara\xc5\xa1\xc4\x8dujo\xc4\x8dega dele\xc5\xbea \xc4\x8dlanov, ki niso bili udele\xc5\xbeenci NOB, se je zveza leta 2007 preimenovala v Zvezo zdru\xc5\xbeenj borcev za vrednote NOB Slovenije.\n_START_SECTION_\nPosebne oblike zdru\xc5\xbeevanja\n_START_PARAGRAPH_\nZnotraj ZZB delujejo tudi \xc5\xa1tevilna zdru\xc5\xbeenja oz. interesne skupine, ki zdru\xc5\xbeujejo \xc4\x8dlane s posebnimi interesi._NEWLINE_V skupnostih borcev enot in slu\xc5\xbeb NOV in POS se zdru\xc5\xbeujejo pripadniki posameznih brigad, divizij, odredov ter posebnih slu\xc5\xbeb, kot npr. kurirji, vezisti, kulturniki itd. Posamezna skupnost ima sede\xc5\xbe pri obmo\xc4\x8dni organizaciji, kjer \xc5\xbeivi najve\xc4\x8d njenih pripadnikov, za vse skupnosti v celoti pa obstaja pri GO ZZB koordinacijski odbor. _NEWLINE_Pri posameznih obmo\xc4\x8dnih zdru\xc5\xbeenjih delujejo aktivi OF, v katerih so zbrani \xc4\x8dlani nekdanjih okro\xc5\xbenih odborov OF._NEWLINE_V skupnosti partizanskih u\xc4\x8diteljev, ki ima sede\xc5\xbe na obmo\xc4\x8dnem zdru\xc5\xbeenju zveze v Kopru, delujejo u\xc4\x8ditelji, ki so med vojno pou\xc4\x8devali na osvobojenem ozemlju._NEWLINE_Pri nekaterih obmo\xc4\x8dnih zdru\xc5\xbeenjih delujejo tudi klubi brigadirjev, ki zdru\xc5\xbeujejo udele\xc5\xbeence povojnih mladinskih delovnih brigad._NEWLINE_Pre\xc5\xbeiveli iz nacisti\xc4\x8dnih in fa\xc5\xa1isti\xc4\x8dnih tabori\xc5\xa1\xc4\x8d delujejo v tabori\xc5\xa1\xc4\x8dnih odborih, zametki katerih so nastali \xc5\xbee v samih tabori\xc5\xa1\xc4\x8dih med vojno. Od sedemnajstih jih aktivnosti v letu 2012 na\xc4\x8drtuje \xc5\xa1e osem in sicer Tabori\xc5\xa1\xc4\x8dni odbor Auschwitz, Tabori\xc5\xa1\xc4\x8dni odbor Ravensbrueck, Tabori\xc5\xa1\xc4\x8dni odbor Rab-Gonars, Tabori\xc5\xa1\xc4\x8dni odbor Buchenwald \xe2\x80\x93 Dora, Tabori\xc5\xa1\xc4\x8dni odbor Mauthausen, Tabori\xc5\xa1\xc4\x8dni odbor dru\xc5\xa1tva tabori\xc5\xa1\xc4\x8dnikov-ukradenih otrok, Tabori\xc5\xa1\xc4\x8dni odbor Neuengamme, in Tabori\xc5\xa1\xc4\x8dni odbor Dachau. _NEWLINE_Na mednarodni ravni so ti odbori iz razli\xc4\x8dnih dr\xc5\xbeav povezani v mednarodne komiteje. Skupni organ vseh tabori\xc5\xa1\xc4\x8dnih odborov je koordinacijski odbor \xc5\xbertev nacifa\xc5\xa1isti\xc4\x8dnega nasilja, ki deluje pri glavnem odboru ZZB.\n_START_SECTION_\nPrireditve\n_START_PARAGRAPH_\nZZB poleg ostalih dejavnosti prireja tudi precej\xc5\xa1nje \xc5\xa1tevilo prireditev, na katerih obujajo spomin na bolj znane epizode NOB, najbolj znane so naslednje._NEWLINE_Na za\xc4\x8detku januarja vsako leto organizirajo v Dra\xc5\xbego\xc5\xa1ah proslavo v spomin na Cankarjev bataljon, Dra\xc5\xbego\xc5\xa1ko bitko ter kasnej\xc5\xa1i po\xc5\xbeig vasi s strani Nemcev. Prireditve se udele\xc5\xbei letno do deset tiso\xc4\x8d ljudi. Na no\xc4\x8d pred proslavo je organiziran tudi ve\xc4\x8durni no\xc4\x8dni pohod Po stezah partizanske Jelovice. Organizacijski odbor proslave poleg ZZB sestavljajo tudi predstavniki drugih organizacij in ima sede\xc5\xbe pri obmo\xc4\x8dnem zdru\xc5\xbeenju \xc5\xa0kofja Loka._NEWLINE_V spomin na podvig, ko so partizanske patrulje leta 1944 na vrhu Triglava razobesile slovensko zastavo, je vsako leto prirejen Pohod na Triglav, ki se naslednji dan kon\xc4\x8da s proslavo na Pokljuki. Pohod zadnjih nekaj let organizira Zveza veteranov vojne za Slovenijo, proslavo pa organizacijski odbor, ki ima sede\xc5\xbe pri obmo\xc4\x8dnem zdru\xc5\xbeenju Radovljica._NEWLINE_V spomin na t. i. partizansko olimpiado v Cerknem leta 1944 je vsako leto v bli\xc5\xbeini Cerknega organizirana njena ponovitev. Prireditev organizira Zdru\xc5\xbeenje slovenskih \xc4\x8dastnikov z odborom s sede\xc5\xbeem v Cerknem, ZZB pa poskrbi za nekatere spremljevalne dejavnosti.\n_START_SECTION_\nZalo\xc5\xbeni\xc5\xa1ka dejavnost\n_START_PARAGRAPH_\nZZB izdaja \xc5\xa1tirinajstdnevno revijo Svobodna beseda, naslednico revije Svobodna misel in TV-15, ki se posve\xc4\x8da zgodovinskim temam ter spremlja politi\xc4\x8dna idr. dogajanja po svetu. Uredni\xc5\xa1tvo revije je na Einspielerjevi 6 v Ljubljani._NEWLINE_ZZB je v\xc4\x8dasih izdajala tudi revijo Borec, ki jo danes s sicer podobno vsebino, a zgolj 2- do trikrat na leto izdaja Dru\xc5\xa1tvo ZAK._NEWLINE_Pri ZZB deluje tudi Dru\xc5\xa1tvo piscev zgodovine NOB Slovenije, ki izdaja zgodovinske in spominske knjige s tematiko NOB. Osrednja knji\xc5\xbena zbirka dru\xc5\xa1tva je Partizanski knji\xc5\xbeni klub.\n_START_SECTION_\nPovezane organizacije\n_START_PARAGRAPH_\nObstaja precej\xc5\xa1nje \xc5\xa1tevilo organizacij, s katerimi ZZB sodeluje oziroma jih je ustanovila.\n_START_SECTION_\nRevija Svobodna beseda\n_START_PARAGRAPH_\nNekdanje glasilo ZB, TV-15 se je leta 1991 preosnovalo v samostojno, neodvisno revijo za dru\xc5\xbebena in kulturna vpra\xc5\xa1anja TV-15 Svobodna misel. Dru\xc5\xbeba je za\xc5\xa1la v te\xc5\xbeave in leta 2015 v ste\xc4\x8daj._NEWLINE_Pod okriljem Zveze izhaja nova revija enkrat mese\xc4\x8dno (Svobodna beseda) in je edina tovrstna revija v Sloveniji, ki se izrecno posve\xc4\x8da zgodovinskim temam, posebej zgodovini obdobja NOB; prina\xc5\xa1a spominske zapise, razprave in opise posameznih dogajanj v tem \xc4\x8dasu. Hkrati pa dovolj na \xc5\xa1iroko zasleduje teko\xc4\x8da politi\xc4\x8dna, kulturna, socialna in druga vpra\xc5\xa1anja doma in v svetu, tako da bralcu v strnjeni obliki ponuja pregled vseh va\xc5\xbenej\xc5\xa1ih dogajanj.\n_START_SECTION_\nRevija borec\n_START_PARAGRAPH_\nRevijo Borec je decembra 1948 ustanovila Zveza zdru\xc5\xbeenj borcev in udele\xc5\xbeencev narodnoosvobodilnega boja Slovenije (prva \xc5\xa1tevilka je iz\xc5\xa1la leta 1949), izdajala jo je zalo\xc5\xbeba Borec, nato zalo\xc5\xbeba Mladika, od leta 1993 Publicisti\xc4\x8dno dru\xc5\xa1tvo ZAK, od leta 2013 pa zalo\xc5\xbeba Sophia. Revija se je postopno razvijala iz bor\xc4\x8devskega glasila v strokovno, humanisti\xc4\x8dno, meddisciplinarno in \xc5\xa1ir\xc5\xa1o dru\xc5\xbebeno kriti\xc4\x8dno publikacijo, ki temelji na mednarodnem in medgeneracijskem sodelovanju. Letno izide 9 \xc5\xa1tevilk v obliki dveh zvezkov. Osrednjo vlogo imata prou\xc4\x8devanje zgodovine in refleksija aktualnih tem dru\xc5\xbebene stvarnosti, \xc5\xa1e posebej z vidika nujnosti zgodovinskega spomina ob splo\xc5\xa1nih trendih zgodovinskega revizionizma, abstrahiranja, dekontekstualizacije in anestetiziranja konfliktnih segmentov dru\xc5\xbebene stvarnosti. Revija se ne osredinja izklju\xc4\x8dno na vojno zgodovino in tematiko NOB-ja, prav tako NOB-ja ne zvaja na ideologijo in folkloro, temve\xc4\x8d razvija njegovo temeljno razse\xc5\xbenost uporni\xc5\xa1tva kot razrednega boja in dru\xc5\xbebenega transformiranja\n_START_SECTION_\nDru\xc5\xa1tvo Dobrni\xc4\x8d\n_START_PARAGRAPH_\nDru\xc5\xa1tvo Dobrni\xc4\x8d je nastalo na pobudo aktivov veterank pred z \xc5\xbeeljo ohraniti spomin na delovanje slovenskih \xc5\xbeensk med NOB. V ta namen je prevzelo organizacijo vsakoletne spominske prireditve v Dobrni\xc4\x8du, na kateri se spomnijo 1. kongresa Slovenske protifa\xc5\xa1isti\xc4\x8dne \xc5\xbeenske zveze (SP\xc5\xbdZ) in postaja vse bolj mno\xc5\xbei\xc4\x8dna; poleg tega si prizadeva \xc5\xa1e za zbiranje gradiva, spodbuja raziskovanje in publiciranje tovrstnih del, si prizadeva, da bi se ohranil spomin na pomembne \xc5\xbeenske iz slovenske zgodovine, in ne nazadnje, sku\xc5\xa1a tudi v javnosti zagovarjati in predstavljati enakopravnost \xc5\xbeensk. Dru\xc5\xa1tvo je tako uspelo, da je Muzej sodobne zgodovine prenovil in na novo postavil spominsko zbirko o 1. kongresu SP\xc5\xbdZ v spominski sobi v Dobrni\xc4\x8du. Dru\xc5\xa1tvo, ki je tudi \xc4\x8dlan Zveze zdru\xc5\xbeenj ZZB NOB Slovenije\n_START_SECTION_\nDru\xc5\xa1tvo Zeleni prstan\n_START_PARAGRAPH_\nDru\xc5\xa1tvo Zeleni prstan Ljubljana povezuje ljubitelje narave, kulture, zdravega na\xc4\x8dina \xc5\xbeivljenja in vse ljudi, ki ho\xc4\x8dejo ohraniti pomen, namen in videz Poti spominov in tovari\xc5\xa1tva (PST) - zgodovinskega spomenika in spomenika oblikovane narave - za dana\xc5\xa1njo rabo in prihodnost. _NEWLINE_Dru\xc5\xa1tvo \xc5\xa1iri zavest, da je PST svojevrsten in edinstven zgodovinski spomenik oblikovane narave, velikega pomena za Ljubljano in Ljubljan\xc4\x8dane v oblikovnem, vzgojnem, rekreativnem in \xc5\xa1e posebej turisti\xc4\x8dnem pogledu.\n_START_SECTION_\nSpominsko dru\xc5\xa1tvo sto frankolovskih \xc5\xbertev\n_START_PARAGRAPH_\nDru\xc5\xa1tvo so ustanovili svojci \xc5\xbertev Frankolovskega zlo\xc4\x8dina. Dru\xc5\xa1tvo si prizadeva za obnovo spomenika na zlo\xc4\x8din in za postavitev spominske sobe. Sede\xc5\xbe ima v Zre\xc4\x8dah.\n_START_SECTION_\nOdbor za organizacijo Poti kurirjev in vezistov NOV Slovenije\n_START_PARAGRAPH_\nS pododbori delujejo pri 9 ve\xc4\x8djih poslovnih enotah Po\xc5\xa1te Slovenije in Telekoma Slovenije je nastal na pobudo domicilnega odbora kurirjev in vezistov NOV Slovenije, ki so po poteh, po katerih so med vojno prena\xc5\xa1ali sporo\xc4\x8dila, organizirali eno slovenskih pe\xc5\xa1 poti \xe2\x80\x93 Pot kurirjev in vezistov \xe2\x80\x93  ki poteka prek cele Slovenije, za\xc4\x8dne se v Gan\xc4\x8danih v Prekmurju in kon\xc4\x8da na Slavniku v Istri in je dolga ve\xc4\x8d kot tiso\xc4\x8d kilometrov. _NEWLINE_Pot je razdeljena na posamezne odseke, pohodniki pa lahko svojo prehojeno pot potrdijo s posebnimi \xc5\xbeigi, ki jih hranijo na kontrolnih to\xc4\x8dkah. Ni malo ljudi, ki so jo prehodili v celoti, celo po ve\xc4\x8dkrat. _NEWLINE_Vodnik \xe2\x80\x93 lepo opremljeno knji\xc5\xbeico z opisom vseh odsekov poti \xe2\x80\x93 je mo\xc5\xbeno dobiti na vseh ve\xc4\x8djih enotah po\xc5\xa1te v Sloveniji, odbor pa ima sede\xc5\xbeu Po\xc5\xa1te na Cigaletovi 15 v Ljubljani\n_START_SECTION_\nDru\xc5\xa1tvo za urejanje partizanskih grobi\xc5\xa1\xc4\x8d na Rogu\n_START_PARAGRAPH_\nSkrbi za ohranjanje partizanskih obele\xc5\xbeij in grobi\xc5\xa1\xc4\x8d v Ko\xc4\x8devskem Rogu. Sede\xc5\xbe dru\xc5\xa1tva je v Dolenjskih Toplicah.\n_START_SECTION_\nDru\xc5\xa1tvo piscev zgodovine NOB\n_START_PARAGRAPH_\nSkrbi za ohranjanje partizanskih obele\xc5\xbeij in grobi\xc5\xa1\xc4\x8d v Ko\xc4\x8devskem Rogu. Sede\xc5\xbe dru\xc5\xa1tva je v Dolenjskih Toplicah._NEWLINE_Povezuje ljudi, ki so posebej zainteresirani za izdajanje zgodovinskih in spominskih del o \xc4\x8dasu NOB, ki pri drugih zalo\xc5\xbenikih te\xc5\xbeko dobijo zeleno lu\xc4\x8d. Dru\xc5\xa1tvo je v svoji knji\xc5\xbeni zbirki \xc2\xbbPartizanski knji\xc5\xbeni klub\xc2\xab\xc2\xa0izdalo \xc5\xbee 40 knjig. Dru\xc5\xa1tvo organizira predstavitve novo izdanih knjig v ve\xc4\x8djih krajih po Sloveniji, knjige pa je seveda pri njih mo\xc4\x8d tudi kupiti.\n_START_SECTION_\nUstanova Franca Rozmana \xe2\x80\x93 Staneta\n_START_PARAGRAPH_\nV Ustanovi Franca Rozmana-Staneta sodelujejo ZZB, Zveza dru\xc5\xa1tev vojnih invalidov Slovenije, Zveza dru\xc5\xa1tev invalidov vojn Slovenije, dru\xc5\xa1tvo TIGR, veteransko zdru\xc5\xbeenje SEVER in Zdru\xc5\xbeenje slovenskih \xc4\x8dastnikov. To je socialno-humanitarna fundacija, ki pomaga socialno ogro\xc5\xbeenim borcem, drugim veteranom ter invalidom, vzdr\xc5\xbeuje obele\xc5\xbeja in spomenike NOB ter sofinancira raziskovalne in umetni\xc5\xa1ke projekte s tematiko uporni\xc5\xa1tva in obrambe domovine. Ustanova vsako leto organizira prireditev Samo en cvet, ki je neposredno prena\xc5\xa1ana tudi po nacionalni televiziji.\n_START_SECTION_\nMladi borci\n_START_PARAGRAPH_\nOrganizacija Mladi borci delujejo tako na regionalni kot na nacionalni ravni in avtonomno v okvirih ZZB za vrednote NOB Slovenije. Na regionalni ravni delujejo pokrajinski odbori Mladih borcev, ki so temeljne celice delovanja na\xc5\xa1e organizacije, te pa nato sestavljajo nacionalno mladinsko bor\xc4\x8devsko organizacijo._NEWLINE_Naloga Mladih borcev je spremljati dru\xc5\xbebenoekonomske razmere in polo\xc5\xbeaj mladih v dru\xc5\xbebi ter kriti\xc4\x8dno presojati in si dejavno prizadevati za izbolj\xc5\xa1anje polo\xc5\xbeaja mladih. Poleg tega pa Mladi borci predstavljajo prostor za aktivno pre\xc5\xbeivljanje prostega \xc4\x8dasa in z mo\xc5\xbenostjo pridobivanja bogatih izku\xc5\xa1enj za prihodnost.\n_START_SECTION_\nPobuda za prepovedi nacisti\xc4\x8dnih in fa\xc5\xa1isti\xc4\x8dnih simbolov\n_START_PARAGRAPH_\nPredsednik ZZB NOB Tit Turn\xc5\xa1ek je ocenil, da se v javnosti pojavlja vse ve\xc4\x8d izpadov in simpatij z nacisti\xc4\x8dno in fa\xc5\xa1isti\xc4\x8dno ideologijo, zato je po mnenju vodstva zveze nujna zakonska prepoved take simbolike. _NEWLINE_Pobudo so predstavniki zveze predstavljali na sre\xc4\x8danjih po Sloveniji v letu 2018. Na teh sre\xc4\x8danjih so zbirali usmeritve za pripravo kon\xc4\x8dnega predloga, ki ga bodo implementirali v zakonski pobudi za prepoved nacisti\xc4\x8dnih in fa\xc5\xa1isti\xc4\x8dnih simbolov. Predlog nameravajo poslati DZ._NEWLINE_V podporo predlogu so pripravili tudi spletno peticijo, ki jo je po navedbah zveze v nekaj dneh podpisalo tiso\xc4\x8d podpisnikov._NEWLINE_Pobudo podpira tudi Koordinacija domoljubnih in veteranskih organizacij Slovenije. Tajnik Zveze koro\xc5\xa1kih partizanov Andrej Mohar pa je izpostavil \xc5\xa1e njihovo pobudo za prepoved usta\xc5\xa1kega sre\xc4\x8danja, ki vsako leto poteka v Avstriji. V Pliberku bodo 12. maja zato organizirali javni shod.\n_START_SECTION_\nFestival za tretje \xc5\xbeivljenjsko obdobje 2018\n_START_PARAGRAPH_\nLeta 2018 se je ZZB NOB predstavila na Festivalu za tretje \xc5\xbeivljenjsko obdobje (F3\xc5\xbdO), v ljubljanskem Cankarjevem domu (ZZB NOB na festivalu sodeluje vsako leto s svojim razstavnim prostorom). _NEWLINE_V okviru festivala je zveza organizirala okroglo mizo z naslovom "Potovanje po rde\xc4\x8di niti zgodovne". Okroglo mizo so posvetili nalogam in izzivom, ki bi jim morala po mnenju organizatorjev Republika Slovenija  posve\xc4\x8dati veliko ve\xc4\x8d pozornosti kot do zdaj, \xc4\x8de \xc5\xbeeli obstati in napredovati kot u\xc4\x8dinkovita, sodobna, solidarna in ljudem prijazna dru\xc5\xbeba. Glavna pozornost je bila namenjena podro\xc4\x8dju kulture v naj\xc5\xa1ir\xc5\xa1em smislu in skrbi za jezik, izobra\xc5\xbeevanju in znanosti ter mo\xc5\xbenostim za delo, zlasti mladih izobra\xc5\xbeenih, ter odgovornemu odnosu vseh in vsakogar za naravno okolje. Ve\xc4\x8dina teh podro\xc4\x8dij je bila nelo\xc4\x8dljiva sestavina \xc5\xbee v delovanju Osvobodilne fronte slovenskega naroda v \xc4\x8dasu NOB in so klju\xc4\x8dnega pomena tudi za prihodnost na\xc5\xa1ega naroda._NEWLINE_Na okrogli mizi so sodelovali prof. dr. Andrej Kirn, prof. Branka Bezeljak, Jo\xc5\xa1t Vadnjal in Primo\xc5\xbe Siter, vodil pa jo je Alja\xc5\xbe Verhovnik, generalni sekretar ZB Slovenije.\n_START_SECTION_\nLokalne volitve 2018\n_START_PARAGRAPH_\nV pri\xc4\x8dakovanju rednih ob\xc4\x8dinskih volitev 2018 je predsednik ZZB NOB \xc4\x8dlane, preko zdru\xc5\xbeenj, povabil, da se udele\xc5\xbee ob\xc4\x8dinskih volitev in na njih izrazijo svojo demokrati\xc4\x8dno voljo, \xc4\x8dlani naj, kot pravi Turn\xc5\xa1ek, "izbirajo po lastni vesti" in da naj "podprejo tiste politi\xc4\x8dne stranke, ki zagovarjajo vrednote NOB".'